જહાજમાં બેસીને ઓસ્કર આર્જેન્ટિના પહોંચ્યો ત્યારે જેલમાંના છ યહૂદી કુટુંબોને પણ તે પોતાની સાથે લઈ ગયો હતો. તેમની મુસાફરીનો ખર્ચ પણ તેણે જ ભોગવ્યો હતો. એમિલિ સાથે એ ‘બ્યુનસ એઇર્સ’ વિસ્તારમાં એક ખેતરમાં સ્થાયી થયો અને લગભગ દસ વર્ષ સુધી તેણે ત્યાં જ કામ કર્યું. તેણે બચાવેલા કેટલાયે યહૂદીઓમાંથી ઘણા આ આખાયે સમય દરમ્યાન તેને મળ્યા જ ન હતા! તેમના માટે તો એક ખેડુતના સ્વરૂપમાં ઓસ્કરની કલ્પના કરવી પણ અઘરી હતી, કારણ કે ઓસ્કર આ પ્રકારની એકધારી જિંદગીથી ક્યારેય ટેવાયેલો ન હતો! કેટલાક લોકો કહે છે કે એમેલિયા અને બ્રિનલિટ્ઝ આટલી હદે સફળ થયા હોય તો સ્ટર્ન અને બેંકર જેવા ઊંડું જ્ઞાન ધરાવતા માણસોને કારણે જ! આર્જેન્ટિનામાં ઓસ્કર પાસે તેની પત્નીની કુશાગ્ર બુદ્ધિ અને ગ્રામ્યજીવન માટે આવશ્યક મહેનત સિવાય આ પ્રકારના માણસોનો સાથ ન હતો! એક દસકા સુધી ઓસ્કરે ન્યુટ્રિયાનો ઉછેર કર્યો હતો. એ સમય દરમ્યાન એટલું સાબિત કરી શકાયું હતું કે ટ્રેપિંગને બદલે બ્રીડિંગ પદ્ધતિ દ્વારા વધારે ગુણવતાવાળી ચામડી ધરાવતાં ન્યુટ્રિયાને ઉછેરી શકાતા નથી! એ સમયે ન્યુટ્રિયાનો ઉછેર કરતી કંપનીઓમાંથી ઘણી નિષ્ફળ નીવડી હતી! ૧૯૫૭માં શિન્ડલરના ખેતરે નાદારી નોંધાવી. એમિલિ અને ઓસ્કર બ્યુનસ એઇર્સના એક દક્ષિણી પરગણા સેન વિસેન્ટમાં, બ્નાઈ બ્રિથ નામની યહૂદી સંસ્થા દ્વારા આપવામાં આવેલા મકાનમાં રહેવા ચાલ્યાં ગયાં. ઓસ્કરે થોડા સમય માટે સેલ્સ રીપ્રેસન્ટેટિવ તરીકે કામ કર્યું. જો કે ઓસ્કર એકાદ વર્ષમાં જ ત્યાંથી પાછો જર્મની ચાલ્યો ગયો, પરંતુ એમિલિ ત્યાં જ રહી ગઈ!